Ło utopcach i mojim starziku
Kożdy s nas na pewno wiela sie nasłuchoł beranio ło utopcach i straszkach na naszej ziymi.Toż i jo Wom naszkryflom ło mojim starziku jak spotkoł Utopcow kierych sie wcale nie boł, chocioż padali ludziska ,że te gizdy jak yno chyciły takigo chopa abo karlusa to go smykały po rozmańtych zbarzołach. A że idom feryje i uciechy wiela trza sie nom troszka rozerwać i pośmioć s tego co piyrwej ludzie godali. A czy to je prowda czy ni to już inszo inszoś.Toż posłuchejcie
Ło utopcach i mojim starziku
Było to downo kajś sto lot tymu,
trefiyło sie to synkowi modymu,
jak jechoł starym kołym s roboty
potargoł se w kecie nowe galoty.
Toż musioł stanoć kaj stow i rzyka,
ludziska to miejsce mijali s daleka,
padali że tukej utopki straszyły
po łonkach zbarzołach ludzi kludziły.
Tyn synek to boł łokropnie zawziynty,
a na utopki łogniście ciynty,
bez toż te gizdy jak go zejrzały
ło mało giczli nie połomały.
Leciały do stawu ze takim rykiym
nie chciały zadziyrć ze mojim starzikiym,
bo boł tak szprytny i wozioł ze sobom
we kapsie flaszka s świynconom wodom.
A te utopce ło tym wiedziały,
bez toż tak wartko pouciekały,
chowały sie we krzach, chowały we stawie,
w jakiś zbarzołach i kaj popadnie.
Roz jechoł starzik do swoji frele,
puścioł lingsztanga poprawioł wele,
ryppp..w kole szprycha mu sie złomała
a flaszka z wodom w kapsie szczaskała.
Piznoł sie starzik troszyczka w gowa
i niy mog pedzieć jednego słowa,
szuko tej flaszki po kapsach sznupie,
-ratuj Ponboczku!!! Utopce w kupie -
A te chachary cojśik wyczuły,
bo sie chyciły ze koła ruły,
a jako przy tym uciecha miały
ze śmiychu to sie po ziymi kulały.
Myślały że chopa w rugzaku majom
i taki wycisk zaroz mu dajom,
że tego mamlasa utopiom we stawie,
wybabrzom w marasie no i po sprawie .
Mój starzik niy boł we ciymia bity
do frele jechoł toż niy łopity,
miarkowoł czego sie straszki boły,
że na som widok do stawu mloły.
A boł to krziżyk tyż poświyncony
na karku starzika łod krztu powieszony,
mioł go łon bronić łod wszytkich złych mocy
na grubie szpacyrze we dnie i w nocy.
Wzion starzik tyn krziż do sia przicisko,
a było z niego srogi chłopisko,
coż na to powiycie moji ludkowie
poślimtoł sie przi tym jak na kiyrchowie.
A potym jak już mu wrociła godka
to se przipomnioł berani łod potka.
że tu rzykani yno pomoże
i żodyn straszek na to niy może.
I jak zaśpiwo kościelno pieśniczka
ta kero uczyła go mamuliczka,
no bo te śpiywki tako moc majom
że te Utopce pouciekajom .
Jak starzik piyrszo Zdrowaśka zaczon
to Stary Utopek tak sie złonaczoł,
że uciyk ze swojom bandom z łopusty,
a na tym miejscu łostoł stow pusty.
A potym ludzie we wsi godali,
że starzyik rada Utopcom dali,
a jego dziołszka tak go ściskała,
że potym ślubnom babom łostała.
Zarozki potym za dziewiyńć miesiyncy
znod im sie bajtel jak starzik ciynty
na te Utopki i na te straszki
wykrodoł starce s pywnicy flaszki
W kere nabiyroł woda świyncono
bez samego farorza fest poświyncono
i lotoł nad stow kropioł tom wodom
aż te Utopce dały stond chodu
Mje ło tym dycko mamulka berali
przed spaniym kiedy my byli mali,
bez toż wiym ło tym ze piyrszej rynki,
Regina Sobik
szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn cjk_Latn szl_Latn pol_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn mri_Latn pol_Latn szl_Latn szl_Latn szl_Latn pol_Latn szl_Latn pol_Latn szl_Latn vec_Latn